Devetsto kilometara, državna granica i zategnuti odnosi dve države nisu prepreka prijateljstvu Blaca, na jugu Srbije i Vodnjana u hrvatskoj Istri. Najmlađima pogotovo. Osnovci iz Vodnjana nose sa sobom najlepše uspomene iz Blaca i sa Kopaonika, baš kakve su i najmlađi Blačani doneli iz Hrvatske.

"Svidelo mi se skijalište, ima jako lepih staza i lepo je kad pada sneg, kod nas ne pada često. Svidelo mi se druženje tamo, nije bilo podvajanja, svi smo zajedno obilazili znamenitosti gradova. Smeštaj je odličan, skijanje, sve je bilo super", kažu osnovci.

Opštinu šljive i gradić prepoznatljiv po vinima i maslinovom ulju povezao je projekat Evropske unije.

"Projekat je na neodređeno vreme i podrazumeva saradnju na kulturnom, obrazovnom, sportskom i svim drugim poljima", kaže Zoran Milutinović, načelnik Opštinske uprave Blaca.

Saradnju su u prijateljstvo pretočili sami Blačani i Vodnjani.

"Opštine i gradovi su ti koji moraju graditi budućnost neovisno o nekim velikim političkim odnosima između država, a ono što je bitno je da se ljudi druže, da razmenjuju iskustva, i to je svakako cilj koji moramo svi skupa graditi", kaže Filip Macan, šef delegacije Vodnjana.

"Uspeli smo u Vodnjanu i Istri da prezentujemo Blace u najboljem svetlu i u tom delu Hrvatske sada se mnogo više zna o našoj opštini. Ono što je važno - uspeli smo i da veliki broj dece pošaljemo tamo da budu ambasadori prijateljstva dva grada i dve države", kaže Zoran Jozić, predsednik Opštine Blace.

Uz predloge i ugovore, na stolu i čokolade i to proizvođača iz Srbije i iz Hrvatske - sve odlične i sve pojedene zajedno.

rts.nis@rts.rs

+381 18 236 588